作者:蔣捷
標題:女冠子
內容:電旗飛舞。雙雙還又爭渡。湘漓雲外，獨醒何在，翠藥紅蘅，芳菲如故。深衷全未語。不似素車白馬，卷潮起怒。但悄然、千載舊跡，時有閒人弔古。生平慣受椒蘭苦。甚魄沈寒浪，更被饞蛟妒。結瓊紉璐。料貝闕隱隱，騎鯨煙霧。楚妃花倚暮。□□瓊簫吹了，溯波同步。待月明洲渚，小留旌節，朗吟騷賦。